যাবুর
ইসলাম ধর্মমতে জাবুর (আরবি: الزبور, প্রতিবর্ণীকৃত: az-zabūr) হলো দাউদ (আ.) (আরবি: داوود) এর উপর সুমহান স্রষ্টা আল্লাহর পক্ষ থেকে অবতীর্ণ একটি আসমানী কিতাব। তাওরাত (তোরাহ) ও ইনজিলের (সুসমাচার) মতো অন্যান্য গ্রন্থের পাশাপাশি কুরআনের পূর্বে আল্লাহ কর্তৃক অবতীর্ণ আসমানী কিতাবগুলোর মধ্যে এটি একটি। মুসলিম হাদিস মতে কুরআনে উল্লিখিত জাবুর হচ্ছে দাউদের সামসঙ্গীত। এটি মোট নাজিলকৃত ১০৪ টি আসমানি কিতাবের মধ্যে বড় ৪ খানা কিতাবের একটি। যেটি খ্রিস্টান ও ইহুদি ধর্মেও মর্যাদাসম্পন্ন কিতাব। প্রাক-ইসলামি আরবি কবিতায় প্রাক-ইসলামি আরবের খ্রিস্টান ভিক্ষু ও সন্ন্যাসীরা মাজমুর নামক পাঠ্যের সঙ্গে যুক্ত ছিল, অন্য প্রসঙ্গে যাকে তালপাতার নথি হিসেবে উল্লেখ করা হয়েছে। কেউ কেউ এটিকে সামসঙ্গীতের খণ্ড উল্লেখ করে ব্যাখ্যা করেছেন। মধ্যপ্রাচ্য ও দক্ষিণ এশিয়ার অনেক খ্রিস্টান দ্বারা হিব্রু বাইবেলে ডেভিডের সামসঙ্গীতকে বোঝানোর জন্য মাজমুর (হিন্দুস্তানি: مزمور (নাস্তালিক), ज़बूर (দেবনাগরী)) শব্দটি ব্যবহার করে থাকে।